**ΘΕΣΜΟΣ ΑΠΟΠΟΙΗΣΗΣ ΠΡΟΑΓΩΓΗΣ ΜΕΣΟΥ ΠΡΟΣΩΠΙΚΟΥ ΣΤΟ ΒΑΘΜΟ ΤΟΥ ΕΠΟΠΤΗ**

Το θέμα της αποποίησης προαγωγής συμφωνήθηκε με τη ΣΣΕ που υπογράφτηκε στις 31/5/1993 και αφορούσε Μέσο Προσωπικό 1ης τάξεως που αντιμετώπιζε ιδιαίτερα προβλήματα στη βαθμολογική του εξέλιξη και συγκεκριμένα στο βαθμό του Επιθεωρητή.

Ακολούθησε η ΣΣΕ ημερομηνίας 11/11/1999 όπου καταργήθηκε ο βαθμός του Επιθεωρητή και δημιουργήθηκε ο ενιαίος βαθμός του Ανώτερου όπου ισχύει μέχρι σήμερα με ενιαία εξέλιξη από τον βαθμό 1ης τάξεως.

Με βάση την πρόνοια  2 της πιο πάνω ΣΣΕ και μέχρι το έτος 2013 όσοι υπάλληλοι του Μέσου Προσωπικού συμπλήρωναν/πληρούσαν τις προϋποθέσεις, με σχετική αίτησή τους αποποιούνταν τη διεκδίκηση εξέλιξης στο βαθμό του Επόπτη και λάμβαναν ανάλογη προσωπική κλίμακα.

Με την οικονομική κρίση που επήλθε και τις σχετικές νομοθεσίες που επιβλήθηκαν από την Πολιτεία από το έτος 2013 (παγοποίηση προσαυξήσεων και προαγωγών), η Cyta παρά την διαφορετική άποψη και θέση των Συνδικαλιστικών Οργανώσεων ως προς την ερμηνεία των σχετικών Νόμων, είχε παγοποιήσει το θεσμό της αποποίησης με το πρόσχημα ότι εφόσον δεν διεξάγονταν προαγωγές δεν είχε πλέον νόημα ο θεσμός της αποποίησης προαγωγής.

Αναγνωρίζοντας την υποχρέωσή του ως προς την ισχύ προηγούμενων σχετικών με το θέμα ΣΣΕ ο Οργανισμός το 2017 και μετά από παραστάσεις μας για παραβίαση των σχετικών προνοιών προγενέστερων ΣΣΕ αποδέχθηκε αιτήσεις για αποποίηση από ενδιαφερόμενο Προσωπικό. Ακολούθως παγοποίησε και πάλιν το θεσμό λόγω έναρξης της διαδικασίας εξέτασης κενών θέσεων προαγωγής εποπτών Τεχνικού, Γραμματειακού και Ειδικευμένου Προσωπικού από το σχετικό Συμβούλιο Προσωπικού παρά τα όσα προνοούνται από τις εκάστοτε ΣΣΕ και της συνήθους πρακτικής που εφαρμοζόταν πριν το 2013. Οι θέσεις αυτές έχουν λάβει Νομικό Καθεστώς 21 Νοεμβρίου 2017 και έκτοτε για διάφορους λόγους δεν έχει ακόμη ξεκινήσει η εξέταση τους. Παράλληλα το σχετικό Συμβούλιο Προσωπικού έχει προγραμματίσει συνάντηση του στις 11 Οκτωβρίου για προαγωγές που ακυρώθηκαν στο Δικαστήριο και αφορούν ΝΚ του 2007.

**Με βάση τα πιο πάνω γεγονότα απαίτηση των Συνδικαλιστικών Οργανώσεων είναι όπως συνεχισθεί χωρίς άλλη περαιτέρω καθυστέρηση ο θεσμός της αποποίησης με τον τρόπο που εφαρμοζόταν πριν το έτος 2013 και με βάση τις συμφωνημένες ΣΣΕ, δηλαδή όσοι υπάλληλοι συμπλήρωσαν/συμπληρώνουν τις προϋποθέσεις και αιτηθούν αποποίησή τους στο βαθμό του Επόπτη να τοποθετηθούν/τοποθετούνται στην ανάλογη προσωπική τους κλίμακα.**

Υπενθυμίζουμε ότι με βάση τη ΣΣΕ 2004 – 2006 πρόνοια Θ, μεταξύ άλλων διευκρινίζεται ότι οι αποποιήσεις ισχύουν από την ημερομηνία υποβολής της αίτησης εκτός εάν παρέλθει χρονικό διάστημα έξι (6) μηνών από την ημερομηνία καθορισμού του νομικού και πραγματικού καθεστώτος των προς πλήρωση θέσεων, οπόταν το θέμα της ημερομηνίας ισχύος της αποποίησης και κατ’ επέκταση της αναδρομικής μισθολογικής τοποθέτησης στην προσωπική κλίμακα θα συζητείται με τις Συνδικαλιστικές Οργανώσεις.